

# РЕПУБЛИКА БЪЛГАРИЯ

Министър на земеделието и храните

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

# ДОКЛАД

**от Кирил Вътев – министър на земеделието и храните**

**Относно**: Проект на Постановление на Министерския съвет за изменение на Постановление № 185 на Министерския съвет от 2011 г. за изменение на Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 52 от 2011 г.; доп., бр. 29 от 2015 г.; изм. бр. 25 от
2022 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление на Министерския съвет за изменение на Постановление № 185 на Министерския съвет от 2011 г. за изменение на Постановление № 125 на Министерския съвет от 2006 г. за приемане на Устройствен правилник на Министерството на земеделието и храните (обн., ДВ, бр. 52 от 2011 г., доп.,
бр. 29 от 2015 г.; изм. бр. 25 от 2022 г.)

**Причини, които налагат приемането на акта**

Причините за внасяне на настоящия проект са свързани с дейността на Национална служба за съвети в земеделието (НССЗ), като структура на Министерство на земеделието и храните и настъпилите важни промени в нормативната уредба, и функционалната среда, в която работи НССЗ през последната една година и по-специално:

- промени в нормативната уредба свързани с измененията от месец декември 2022 г. направени със Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.) и по-специално на
чл. 10 и чл. 56. В чл. 10 се променя обхвата на предоставянето на съвети на земеделските стопани чрез Система за съвети в земеделието, която включва НССЗ и лицата, одобрени за участие по мярка 2 „Консултантски услуги, услуги по управление на стопанство и услуги по заместване в стопанство“ от Програмата за развитие на селските райони (ПРСР) за периода 2014 – 2020 г. Обхватът на предоставяните съвети вече включва, както предоставянето на съвети съгласно чл. 12, параграфи 2 и 3 от Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика, и за отмяна на регламенти (ЕИО) № 352/78, (ЕО)
№ 165/94, (ЕО) № 2799/98, (ЕО) № 814/2000, (ЕО) № 1290/2005, и (ЕО) № 485/2008 на Съвета (ОВ, L 347/549 от 20 декември 2013 г.), така и предоставянето на земеделските стопани на съвети през новия програмен период, съгласно чл. 15 от Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС)
№ 1307/2013 (ОВ, L 435/1 от 6 декември 2021 г.) (Регламент (ЕС) 2021/2115). В чл. 56, ал. 1 се въвежда задължение на Службата да консултират бенефициентите по Стратегическия план за развитие на земеделието и селските райони в Република България за периода 2023 – 2027 г. (СПРЗСР 2023 – 2027 г.) за правилата, които трябва да спазват при прилагане на предварителните условия в социалната сфера, свързани с трудовата заетост и здравословните, и безопасни условия на труд. Също така с приетите промени в чл. 10, ал. 3 се уточнява, че предоставянето на съвети от НССЗ се финансира и от интервенциите по СПРЗСР 2023–2027 г.;

- одобрение от Европейската комисия през месец декември 2022 г. на СПРЗСР 2023 – 2027 г. и стартиране на изпълнението на интервенциите по плана, както и предвидените в плана дейности за укрепване, развитие и модернизиране на Системата за знания и иновации в селското стопанство по отношение на съветите в земеделието.

Съгласно § 3 и 5 от преходните и заключителни разпоредби на Постановление № 185 на Министерския съвет от 2011 г., министърът на земеделието и храните одобрява за изпълняване на дейности по мярка 143 „Предоставяне на съвети и консултиране в земеделието в България и Румъния“ от Програмата за развитие на селските райони за периода 2007 – 2013 г. (ПРСР) и по ПРСР 2014 – 2020 г. назначаването по срочни трудови договори на допълнително до 120 експерти, извън утвърдената численост на персонала на НССЗ. Средствата за работна заплата и за осигурителни вноски, както и цялостната издръжка на тези служителите се осигуряват от средства на НССЗ, получени в резултат на изпълняваните дейности по мярка 143 от ПРСР 2007 – 2013 г. и от ПРСР 2014 – 2020 г., т.е разходите се финансират за сметка на средства по сметките за средства от Европейския съюз (ЕС).

Във връзка с изпълнението на СПРЗСР 2023 – 2027 г., в т.ч. прилагането на интервенциите от плана, по част от които НССЗ ще работи и на дейностите от плана по укрепването, развитието и модернизирането на Системата за знания и иновации в селското стопанство по отношение на съветите в земеделието, е необходимо в Постановление № 185 на Министерския съвет от 2011 г. да бъде отразено, че тези до 120 експерти ще работят и по СПРЗСР 2023 – 2027 г.

Необходимо е също от § 3 да отпадне текста „За изпълняване на дейности по мярка 143 „Предоставяне на съвети и консултиране в земеделието в България и Румъния“ от Програмата за развитие на селските райони за периода 2007 – 2013 г.“ предвид изтеклия срок на действие на тази програма.

Също така е необходимо в § 5 да се коригира текста, като се добави, че средствата за работна заплата и за осигурителни вноски, както и цялостната издръжка на служителите по § 3 ще се осигуряват от средства на НССЗ, получени в резултат на изпълняваните дейности както по ПРСР 2014 – 2020г., така и по СПРЗСР
2023 – 2027 г.

**Цели**

Предоставяне на консултантски услуги по интервенции от СПРЗСР
2023 – 2027 г., в т.ч. интервенцияII.И.1. „Консултантски услуги и повишаване на консултантския капацитет“ на максимален брой земеделски стопанства особено на много малки и малки земеделски стопанства, както и на млади фермери от всички райони на страната.

Осигуряване на средствата за работна заплата и за осигурителни вноски от СПРЗСР 2023 – 2027 г., на назначените по срочни трудови договори допълнително до 120 експерти, извън утвърдената численост на персонала на НССЗ.

**Финансови и други средства, необходими за прилагането на новата уредба**

Предложеният проект на акт на Министерския съвет не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

За приемането на проекта на акт не са необходими допълнителни разходи/трансфери/ други плащания по бюджета на Министерството на земеделието и храните за 2023 г.

Проекта на акт не води до изменения в целевите стойности на показателите за изпълнение по програми, в това число и ключовите индикатори.

Предложеният проект на акт не води до въздействие върху държавния бюджет.

**Очаквани резултати от прилагането на акта**

Предоставяне от НССЗ на съветнически и консултантски услуги на областно и общинско ниво, в т.ч. по отношение на изготвяне на проектни предложения по интервенции, предвидени в СПРЗСР 2023 – 2027 г.

Улесняване на достъпа на земеделските стопанства (особено много малките, малките стопанства и младите стартиращи фермери) до съветнически услуги.

Ще продължи процеса на трансфер на знания и иновации от науката в практиката и ще се повиши квалификацията и управленските умения на земеделските производители, тяхната осведоменост и подобряване на управлението на риска в стопанствата им, както и информацията за възможностите за подпомагане през новия програмен период, в т. ч. и възможностите за изготвяне на проекти за кандидатстване особено на много малките и малките земеделски стопанства.

Ще се засили и повиши ефективността на дейностите на НССЗ, разписани в СПРЗСР 2023 – 2027 г., в т.ч. по отношение на консултирането на земеделските стопани през 2023 г. и 2024 г. във връзка с правилата, които следва да спазват относно прилагането на предварителните условия в социалната сфера, свързани с трудовата заетост и здравословни и безопасни условия на труд.

Националната служба за съвети в земеделието ще продължи ефективно да подпомага прилагането на държавната политиката в аграрния сектор и постигането на заложените от Министерство на земеделието и храните приоритети и цели за осъществяване на ефективно и конкурентно земеделие в Република България.

Чрез укрепването на НССЗ и улесняването на трансфера на знания и иновации ще се подпомогне укрепването, развитието и модернизирането на Системата за знания и иновации в селското стопанство по отношение на съветите в земеделието, което е от ключово значение за развитието на съвременно земеделие.

**Анализ за съответствие с правото на Европейския съюз**

С предложения проект на акт не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

**Информация за проведените обществени консултации**

По проекта са проведени обществени консултации съгласно чл. 26, ал. 3 и 4 от Закона за нормативните актове, като проекта на Постановление, проекта на доклад (мотиви) към него, частичната предварителна оценка на въздействието и становището на дирекция „Модернизация на администрацията“ в Министерския съвет по частичната предварителна оценка на въздействието са публикувани на интернет страницата на Министерството на земеделието и храните и на Портала за обществени консултации, със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Документите по проекта на Постановление на Министерския съвет са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме приложения проект на постановление.

|  |  |
| --- | --- |
| **Приложение:**  | 1. Проект на Постановление на Министерския съвет за изменение на Постановление № 185 на Министерския съвет от 2011 г. за изменение на Постановление № 125 на Министерския съвет от 2006 г. за приемане на Устройствен правилник на Министерството на земеделието и храните;
2. Частична предварителна оценка на въздействието;
3. Становище на дирекция „Модернизация на администрацията“ в Министерския съвет по частичната предварителна оценка на въздействието;
4. Финансова обосновка;
5. Справка за отразяване на получените по реда на чл. 32 – 34 от Устройствения правилник на Министерския съвет и на неговата администрация становища;
6. Постъпили становища;
7. Справка за отразяване на постъпилите предложения и становища от проведената обществената консултация;
8. Постъпили предложения и становища от проведената обществената консултация;
9. Проект на съобщение за средствата за масово осведомяване.
 |

**КИРИЛ ВЪТЕВ**

*Министър*